डा. गुप्ता दा सारा जीवन लोक-सेवा कन्ने जुड़े दा रेहा। भामें ओ कुसै इक माह्‌नू दी होऐ जां पूरे समाजे दी जां मुल्खे दी होऐ। उनें सेवा गी सारें कोला उच्चा मिथेआ ते सेवा लेई जिस त्याग, सबर ते नमरता दी लोड़ होन्दी ऐ उसगी उनें अपने चरित्र च रसाई-बसाई लेदा हा। अपनी आदत बनाई लेई दी ही। इनें गी मते बारी सरकारी ते गैर-सरकारी औह्‌दें दी पेशकश कीती गोई। महाराजा हरि सिंह ते बख्शी गुलाम मुहम्मद दौनें डा. गुप्ता गी खरीदना चाहेआ पर ओ कामयाब नेई होई सके। डा. गुप्ता दा बस इयै गलाना हा जे-“आऊं लोकें बशकार रौह्‌ना चाह्‌न्ना। औह्‌दे हासल करियै हाकमान्ना अंदाज पैदा करना आऊं बड़ा माड़ा समझनां।” अक्खियें दे रोगें दे माहिर होने दे बानजूद इनें सरकारी नौकरी पंसद नेई कीती ते ‘गुप्ता आई लोशन’ बनाइयै बी एदे थमां नजाइज पैसा कमाने दी कदें कोशश नेई कीती, बलके अपने असूलें पर डटे दे रेह् ते लक्खें रोगियें गी ठीक कीता तो उंदियां सीसां लैतियां। शिवराम शर्मा ने ठीक गै लिखे दा ऐ-“इनें बक्ख-बक्ख ढंगें कन्नै जेह्‌ड़ी कमाई कीती ओ लोड़े-थोड़े आलें दी मदद-मदाद च गै खर्ची उड़दे रेह् ते एदे लावा अपनी निजी जैदाद बी खरे कम्में पर गै लाई दित्ती। ए सब किश करियै ओ बड़े गै प्रसन्न रौह्‌दे हे। जद कदें कोई पुछदा डा. साह्‌ब किश अपनी बी चितां है? तां टकाइयै परता दिन्दे, जी हां बब्बै गी हर बेलै लुआदी दी गै चिता रौह्‌दी ऐ, ते बब्ब कोई ममूली माह्‌नू नेई। ओ इक एसी ताकत ए जेह्‌ड़ी हर कुसै दे अंदरे-बाह्‌रे कोला भली चाल्ली बाकफ ऐ। हर कुसै गी अपने कम्मै दा बदला अपने कोला गै पुच्छना लोड़चदा। मनुक्खे गी साफ-दिल ते नेक-नीयत होना लोड़चदा।”